**Fəxrəddin Gülmirzə oğlu Cavadov** (21 iyun 1951, Bakı – 9 yanvar 2009, Bakı) — Azərbaycan alimi, tibb elmləri doktoru, Azərbaycan Respublikası Dövlət Neft Şirkətinin Mərkəzi Neftçilər Xəstəxanasının baş həkimi.

Həyatı
------

Fəxrəddin Cavadov 20 aprel 1951-ci ildə Bakı şəhərində anadan olmuşdur. 1968–1974-cü illərdə N. Nərimanov adına Azərbaycan Dövlət Tibb İnstitutunun müalicə işi fakültəsində təhsil almış, institutu bitirdikdən sonra 1975–1977-ci illərdə Bakı Şəhəri Təxirəsalınmaz Tibbi Yardım Stansiyasında səyyar həkim, 1977–1979-cu illərdə 5 saylı Şəhər poliklinikasında həkim-cərrah vəzifələrində işləmişdir. 1978–1986-cı illərdə N. Nərimanov adına Azərbaycan Tibb İnstitutunun urologiya kafedrasında baş laborant, assistent və eyni zamanda institutun Tələbə Həmkarlar İttifaqı Komitəsinin sədri vəzifələrində çalışmışdır. 1985-ci ildə Moskva vilayətinin M. Vladimirski adına Elmi-Tədqiqat Kliniki İnstitutunda namizədlik dissertasiyası müdafiə etmişdir. 2008-ci ildə tibb elmləri doktoru ali dərəcəsi almışdır.

Fəaliyyəti
----------

1986-cı ildən Azərbaycan Respublikası KP MK-nın elm və təhsil müəssisələri şöbəsinin, 1989-cu ildən isə ictimai-iqtisadiyyat şöbəsinin təlimatçısı vəzifələrində çalışmışdır. 1990-cı ildə Azərbaycan Respublikası səhiyyə nazirinin I müavini vəzifəsinə irəli çəkilmiş və 1996-cı ilədək bu vəzifədə çalışmışdır. 1993-cü ilin iyul-noyabr aylarında Azərbaycan Respublikası səhiyyə nazirinin səlahiyyətlərini icra etmişdir. 1998-ci ildə Ə. Əliyev adına Azərbaycan Dövlət Həkimləri Təkmilləşdirmə İnstitutunun tibb fakültəsi üzrə prorektoru, daha sonra isə I prorektoru vəzifələrində işləmişdir. Fəxrəddin Cavadov bu müddət ərzində Ə. Əliyev adına Azərbaycan Dövlət Həkimləri Təkmilləşdirmə İnstitutunun urologiya və operativ nefrologiya kafedrası üzrə dosent vəzifəsinə də seçilmişdir. 2000-ci ilin fevral ayından isə Azərbaycan Respubliksı Dövlət Neft Şirkətinin Mərkəzi Neftçilər Xəstəxanasının baş həkimi vəzifəsinə təyin olunmuşdur.

Onun rəhbərliyi dövründə Mərkəzi Neftçilər Xəstəxanasında kardinal dəyişikliklər baş vermişdir. Fəxrəddin Cavadovun xidmətləri yüksək qiymətləndirilmişdir. Azərbaycan Respublikası Prezidentinin sərəncamı ilə o, 2004-cü ildə "Tərəqqi" medalı ilə təltif edilmiş, 2006-cı ildə isə "Azərbaycan Respublikasının əməkdar həkimi" adına layiq görülmüşdür. Qafqaz və Orta Asiyada ilk dəfə canlı insandan digərinə qaraciyər transplantasiyası əməliyyatını gerçəkləşdirməyə nail olub.

Fəxrəddin Gülmirzə oğlu Cavadov 2009-cu il yanvar ayının 9-da 57 yaşında vəfat etmişdir.

Vəfatından sonra Fəxrəddin Cavadovun xatirəsinə "Bir sağlam ürək" və "Yaşamaq gözəldir, yaşatmaq da…" sənədli filmləri çəkilmişdir.

İstinadlar
----------

1. ↑  "- Fəxrəddin Cavadovun ölməz xatirəsinə həsr olunmuş videoçarx". 2023-07-21 tarixində arxivləşdirilib. İstifadə tarixi: 2022-01-20.
2. ↑  "- Bakıda Azərbaycan Respublikasının əməkdar həkimi Fəxrəddin Cavadovun anma günü keçiriləcək". 2022-01-20 tarixində arxivləşdirilib. İstifadə tarixi: 2022-01-20.
3. ↑  "- Fəxrəddin Cavadov anılıb". 2022-01-20 tarixində arxivləşdirilib. İstifadə tarixi: 2022-01-20.
4. ↑  "- Tibb elmləri doktoru Fəxrəddin Gülmirzə oğlu Cavadovun 70 illik yubileyinə həsr olunmuş "Orqan bağışı problemi və transplantasiya" mövzusunda Elmi Konfrans keçirildi". 2022-01-20 tarixində arxivləşdirilib. İstifadə tarixi: 2022-01-20.
5. ↑  "- Xeyirxahlıq fədaisi". 2022-01-20 tarixində arxivləşdirilib. İstifadə tarixi: 2022-01-20.
6. ↑  "- Fəxrəddin Cavadov əməlləri və böyük ürəyi ilə onu tanıyanların qəlbində daim yaşayır". 2022-01-20 tarixində arxivləşdirilib. İstifadə tarixi: 2022-01-20.
7. ↑  "- AZƏRBAYCAN XALQI VƏ DÖVLƏTİ ONUNLA FƏXR EDƏ BİLƏR!". 2022-01-20 tarixində arxivləşdirilib. İstifadə tarixi: 2022-01-20.
8. ↑  "- FƏXR EDİRƏM Kİ, FƏXRƏDDİN KİMİ DOSTUM VAR İDİ!". 2022-01-20 tarixində arxivləşdirilib. İstifadə tarixi: 2022-01-20.
9. ↑  "- Məncə bu xəstəxana onun ölümsüz və əbədiyaşar bir əsəridir!". 2022-01-20 tarixində arxivləşdirilib. İstifadə tarixi: 2022-01-20.
10. ↑  "- Bu gün Əməkdar həkim Fəxrəddin Cavadovun anım günüdür". 2022-01-20 tarixində arxivləşdirilib. İstifadə tarixi: 2022-01-20.
11. ↑  "- Tibb elmləri doktoru Fəxrəddin Cavadovun 70 illik yubileyinə həsr olunmuş elmi konfrans keçirilib". 2022-01-20 tarixində arxivləşdirilib. İstifadə tarixi: 2022-01-20.
12. ↑  "- Bu gün Əməkdar həkim Fəxrəddin Cavadovun anım günüdür". 2022-01-20 tarixində arxivləşdirilib. İstifadə tarixi: 2022-01-20.
13. ↑  "- Fəxrəddin Cavadovun xatirəsinə çəkilmiş "Bir Sağlam Ürək" sənədli filmi". 2022-01-20 tarixində arxivləşdirilib. İstifadə tarixi: 2022-01-20.
14. ↑  "- Fəxrəddin Cavadovun xatirəsinə çəkilmiş "Yaşamaq gözəldir, yaşatmaq da…" sənədli filmi". 2023-07-21 tarixində arxivləşdirilib. İstifadə tarixi: 2022-01-20.